Notum sit omnibus sancte Dei ęcclesię filiis quod contentio facta est inter Norpaldum abbatem Vallis lucentis et Norgaldum priorem de Flasceio de terris et pratis et silvis quas habebant in eadem villa. Que contentio tali ordine terminata est : posita fuit super tres homines, Milonem videlicet archipresbiterum, Jolduinum conversum de Fosseio, Hugonem palternarium leprosum qui dixerunt in verbo veritatis et dictum suum lege qua debuerunt probaverunt quod ecclesia Vallis lucentis in silvis habebat medietatem, in terris, in pratis, in aquis et, in aliis redditibus, terciam partem de hereditate defuncti Pagani de Fontevene, nisi in illis terris quę partite erant, excepto quod in terra illa que est ultra rivum qui vocatur Vetolius de super viam que tendit Villam Maurum, nichil habet ęcclesia Vallis lucentis in eadem hereditate. De concordia illa quę facta est per dictum trium predictorum hominum testes sunt : Guillelmus presbiter de Flasceio, Philippus Bibens Seccanam, Garnerius de Fosseio, Andreas major, Rogerius major domni Stephani et Robertus homo monachorum et alii multi. Sciendum est quod alia die quedam communtatio facta est inter Norpaldum abbatem Vallis lucentis et Norgaldum priorem de Flasceio talis : quod predictus abbas dedit ęcclesię Molismi per manum ejusdem prioris Norgaldi nummum unum quem annuo censu habebat in molendino de Flasceio et terciam partem ochie in qua erat molendinum, ita quod via que juxta molendinum erat in eodem statu et nichil pejoraretur permaneret. Predictus vero prior dedit ecclesie Vallis lucentis ochiam unam que est desuper illam in qua est molendinum pro dono illo quod fecit predictus abbas. Huic communtationi interfuerunt : Gofridus de Flasceio, Philippus Bibens Seccanam, Garnerius de Fosseio, Drogo Strabo, Robertus Vitulus, Iterius venator, Guillelmus presbiter. Et ut hoc ratum haberetur sigillo utriusque abbatis scilicet Molismi et Vallis lucentis sub cyrografo debuit firmari.